CELEX: 62012CN0615
Language: el
Date: 2012-12-24 00:00:00
Title: Υπόθεση C-615/12 P: Αναίρεση που άσκησε στις 24 Δεκεμβρίου 2012 η Arbos, Gesellschaft für Musik und Theater κατά της αποφάσεως που εξέδωσε το Γενικό Δικαστήριο (όγδοο τμήμα) στις 25 Οκτωβρίου 2012 στην υπόθεση T-161/06, Arbos, Gesellschaft für Musik und Theater κατά Ευρωπαϊκής Επιτροπής

2.3.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 63/13
            
         Αναίρεση που άσκησε στις 24 Δεκεμβρίου 2012 η Arbos, Gesellschaft für Musik und Theater κατά της αποφάσεως που εξέδωσε το Γενικό Δικαστήριο (όγδοο τμήμα) στις 25 Οκτωβρίου 2012 στην υπόθεση T-161/06, Arbos, Gesellschaft für Musik und Theater κατά Ευρωπαϊκής Επιτροπής
   (Υπόθεση C-615/12 P)
   2013/C 63/21
   Γλώσσα διαδικασίας: η γερμανική
   
      Διάδικοι
   
   
      Αναιρεσείουσα: Arbos, Gesellschaft für Musik und Theater (εκπρόσωπος H. Karl, δικηγόρος)
   
      Αντίδικος κατ’ αναίρεση: Ευρωπαϊκή Επιτροπή
   
      Αιτήματα της αναιρεσείουσας
   
   Η αναιρεσείουσα ζητεί από το Δικαστήριο:
   
               —
            
            
               να αναιρέσει εξ ολοκλήρου την απόφαση του Γενικού Δικαστηρίου της 25ης Οκτωβρίου 2012 στην υπόθεση T-161/06 και να αποφανθεί το ίδιο επί της υποθέσεως,
            
         
               —
            
            
               επικουρικώς: να αναπέμψει την υπόθεση στο Γενικό Δικαστήριο
            
         
      Λόγοι αναιρέσεως και κύρια επιχειρήματα
   
   Η αναιρεσείουσα στηρίζει την αναίρεσή της σε παράβαση δικονομικών διατάξεων, εξαιτίας της παράνομης εφαρμογής των οποίων απορρίφθηκε η αγωγή ως απαράδεκτη με αποτέλεσμα να θιγούν τα συμφέροντά της, καθώς και σε παράβαση του δικαίου της Ένωσης από το Γενικό Δικαστήριο.
   Με την απόφασή του, το Γενικό Δικαστήριο απέρριψε ως απαράδεκτη την αγωγή, καθότι δεν ήταν επαρκώς αιτιολογημένη όσον αφορά τη νομική βάση και, επομένως, αντέβαινε στο άρθρο 44, παράγραφος 1, στοιχείο γ' του Κανονισμού Διαδικασίας. Τούτο δε συνάδει προς τη δικογραφία. Οι προϋποθέσεις του άρθρου 44, παράγραφος 1, στοιχείο γ' του Κανονισμού Διαδικασίας εφαρμόσθηκαν αυθαιρέτως και αντιθέτως προς τον σκοπό της διατάξεως.
   Επίσης, το Γενικό Δικαστήριο ουδόλως έλαβε υπόψη τα όσα προέβαλε η αναιρεσείουσα στο υπόμνημα απαντήσεως, ούτε τα επιχειρήματά της στις παρατηρήσεις επί της ενστάσεως απαραδέκτου ως προς το ζήτημα του βάσιμου κατά το άρθρο 44, παράγραφος 1, στοιχείο γ', ή τα έλαβε υπόψη με αποκλειστικό σκοπό να προβάλει την ανεπάρκειά τους και, επομένως, να απορρίψει το παραδεκτό της αγωγής κατά παράβαση του Κανονισμού Διαδικασίας και αγνοώντας κάθε επιχείρημα.
   Με την απόφασή του να απορρίψει την αγωγή ως απαράδεκτη, το Γενικό Δικαστήριο έλαβε μια απόφαση η οποία μπορούσε να έχει ληφθεί υπό τη μορφή αυτή και να έχει προσβληθεί ήδη από το 2007, επομένως, παρέβη πλήρως την προβλεψιμότητα, τη διαφάνεια και την αποτελεσματικότητα της διαδικασίας. Ως εκ τούτου, δεν υπήρξε δίκαιη και ισορροπημένη διαδικασία.